Seun skiet verdagte dood tydens hoewe-aanval | Maroela Media
Sean Henry Bates, 'n tegnikus, en sy ma, Sandra, was die oggend alleen op hul kleinhoewe in die Tweefontein-omgewing waar hulle al 11 jaar woon, toe twee mans hulle omstreeks 03:00 oorval het terwyl hulle geslaap het. Bates se pa is vier jaar gelede oorlede weens 'n hartaneurisme.
"Ons vermoed hulle het ons waghond uit die erf gelok en hom buite die hek toegemaak," het Bates Vrydag aan Maroela Media gesê.
"Die mans het toegang tot die huis verkry deur die diefwering by ons sitkamer oop te sny. Van daar is hulle na ons kombuis waar een hom met 'n mes bewapen het. Die ander man was met 'n hamer bewapen."
Bates het gesê die verdagtes is eerste na sy kamer waar hulle sy kamerdeur met die hamer oopgeslaan het. Bates en sy ma het van die lawaai wakker geword en besef daar is moeilikheid.
"Dit het alles so vinnig gebeur. Ek het begin wakker word, toe oorval die mans my op my bed. Ek het op my rug gelê en hulle probeer afweer deur hulle te skop. Hulle het my oorweldig en ek het ophou terugbaklei."
"Ek was in die gang op pad na my ma se kamer toe een van die mans op my afstorm. Ek het 'n waarskuwingskoot afgevuur, maar hy het steeds na my toe gekom. Ek het hom toe een keer in die bors geskiet. Dit het hom ook nie gestuit nie, waarna ek nog 'n skoot afgevuur het," het Bates verduidelik.
Albei mans het hom oorweldig en op sy bed vasgepen. Die verdagte met die mes het Bates op sy bed aangeval en begin steek. Bates het snywonde aan die agterkant van sy kop en op sy linkerelmboog opgedoen.
"My ma het in daai stadium op die een of ander wyse die mes uit die man se hande gekry. Hulle gryp toe my DVD-speler onder my televisie uit en slaan my oor die kop daarmee. Ek het nog 'n skoot afgevuur waarna hulle weggehardloop het."
Die verdagtes is by dieselfde venster uit as waardeur hulle toegang tot die huis verkry het.
"Een van hulle het buite die huis inmekaargesak. Sy medepligtige het hom nog probeer help en so 'n paar meter ver gesleep, maar daarna agtergelaat en weggehardloop toe hy besef die man is dood."
Dié verdagte het met Bates se skootrekenaar, beursie en tabletrekenaar weggekom.
Die Tweefontein Gemeenskapspolisiëringsforum (GPF) is ontbied. Die GPF, polisie en paramedici was kort daarna op die toneel.
Bates is na 'n nabygeleë hospitaal geneem waar hy sowat 22 steke aan sy kopwond en sewe steke aan sy elmboog moes kry. Hy is reeds ontslaan en sterk by die huis aan. Sandra het skraapwonde en blou kolle opgedoen, "maar darem niks wat eens 'n pleister benodig nie".
"Ek wil net baie dankie sê aan die Tweefontein-GPF en die polisie wat so vinnig gereageer het. Hulle was baie behulpsaam," het Bates bygevoeg.
'n Saak van moord is teen Bates aanhangig gemaak, maar dit is standaardprosedure en die senior staatsaanklaer sal beslis of hy binne sy regte uit selfverdediging opgetree het.
Kapt. Ntobeng Phala, woordvoerder van die Polokwane-polisie, het die voorval bevestig. Hy het gesê die verdagte wat gesterf het, is 30 jaar oud. "Die polisie ondersoek 'n saak van huisroof en moord. Niemand is nog in hegtenis geneem nie. Die ondersoek duur voort," het Phala gesê.
Binne sy regte opgetree het?Geluk vir julle hoor bly julle is darm nog met ons.
Julle was baie dapper tydens die aanval. Ek is bly dat julle oorleef het. Sterkte aan Sean en sy ma. Sean is 'n jongman om op trots te wees, net jammer dat hy nie die ander knaap ook geskiet het nie, want die gaan maar net weer roof, moor en plunder.
So jammer dat hierdie arme vrou en kind aan hierdie geweld blootgestel moes word maar welgedaan my kind een krimineel minder.Jy is menigte mense se held. Net jammer julle kon nie die ander twee die ewigheid in stuur nie
Wanda van der Merwe
Jy word aangeval en beroof Mar jy moet n waarskuwing skoot skiet sodat jy n moordenaar/verkragter wat in jou huis is nie onnodig seermaak. Jammer SA JULLE REGSTELSEL IS LAGWAKKEND. DIE BESTE IS DIE MOORDKLAGTE TEEN DIE PERSOON WAT HOMSELF EN SY MA BESKERM HET TEEN BARBARE. Ek wil vuur sport as die SAP SE DIT IS ROETIENE OM HOM AAN TE KLA. KAN Jul asb julle werk doen en ophou om als op prosedure te blameer.
Terwyl ek die berig lees (nog voor ek by die gedeelte kom van : "'n saak van moord is teen Bates aanhandig gemaak" ) het ek noggals gedink – die ou het oorleef – sy aanvaller seker nie EN Bates gaan van moord aangekla word!!!!AMF!!!!en daar lees ek toe my gedagtes raak!
Mnr Bates – ons is soooo dankbaar julle is ok – Afriforum – stuur vir die ou julle beste prokureur…..Sean welgedaan – jammer die ander maker het weggekom!